 NA LABAAN SHABAAN WAZIRI wa Elimu Ezekiel Machogu ametangaza kuanza kwa uchunguzi wa mkasa wa boti ulioua wanafunzi watano wa Shule ya Msingi ya Arap Moi, Kaunti ya Uasin Gishu Oktoba 28, 2023. Wanafunzi hao waliopaswa kuandika Mtihani wa Kitaifa wa Shule ya Msingi (KCPE), walizama bwawani baada ya boti kupinduka. Jumamosi, Oktoba 28, 2023 wanafunzi wa gredi ya sita na darasa la nane wa shule hiyo, walikwenda kujivinjari wakiandamana na walimu kabla ya kukutana na mauti saa kumi na moja jioni. Wanafunzi watano walifariki, huku mmoja wa gredi ya sita akinusurika. Alipelekwa katika Hospitali ya Mafunzo na Rufaa ya Moi akiwa na upungufu wa Oksijeni. “Tunasikitika kwamba tulipoteza watahiniwa siku mbili kabla ya kufanya KCPE inayoanza Jumatatu (Oktoba 30, 2023),” Bw Machogu alisema kupitia taarifa kwa vyombo vya habari. “Ninashirikiana kwa karibu na Waziri wa Usalama Kithure Kindiki kuhakikisha uchunguzi wa kina unafanywa kutegua kitendawili cha mkasa huu. Hatua zinazofaa zitachukuliwa kwa kuzingatia ripoti ya upelelezi,” aliongeza. Kadhalika, washikadau wa elimu wakiwemo walimu, wazazi na walezi wameshauriwa kuepuka kuwaweka wanafunzi katika mazingira hatari hususan katika kipindi cha mitihani ya kitaifa. Mitihani ya KCPE na KPSEA (ile ya gredi ya sita) itaanza Jumatatu na kukamilika Ijumaa wiki hii.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  